Diari Oficial de la Generalitat Valenciana


Sumari del DOGV 5770, del 26-05-2008 (2008/5508)

Informació pública del Programa per al Desenvolupament de l'Actuació Integrada del Pla de Reforma Interior Montepinar del PGMOU d'Orihuela i concurs per a la selecció d'agent urbanitzador. (Planejament 4/2008).
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5770

Data del DOGV
:   26-05-2008

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2008/5508


Data del document
:   21-04-2008

Organisme emissor
:   Ajuntament d'Orihuela

Tipus de document
:   Informació Pública

Descriptors 

:   * Orihuela
    * pla d'urbanisme
    * contracte d'obres
    * licitació
    * administració local
    * obres públiques

Informació pública del Programa per al Desenvolupament de l'Actuació Integrada del Pla de Reforma Interior Montepinar del PGMOU d'Orihuela i concurs per a la selecció d'agent urbanitzador. (Planejament 4/2008). [2008/5508]  
El Ple de l'Ajuntament, en la sessió que tingué lloc el dia 31 de març de 2008, va adoptar, entre altres, l'acord següent:  
Planejament 4/2008. Informació pública del Programa per al Desenvolupament de l'Actuació Integrada del Pla de Reforma Interior Montepinar del Pla General Municipal d'Ordenació Urbana d'Orihuela.  
Primer  
Iniciar el procediment, per mitjà de gestió indirecta, per al desenvolupament del Programa d'Actuació Urbanística Integrada del Pla de Reforma Interior Montepinar del Pla General Municipal d'Ordenació Urbana d'Orihuela, d'acord amb les bases generals establides en l'annex II del Reglament d'Ordenació i Gestió Territorial i Urbanística.  
Segon  
Aprovar les bases particulars per a la Programació de l'Actuació Urbanística Integrada del Pla de Reforma Interior Montepinar del Pla General Municipal d'Ordenació Urbana d'Orihuela, que figuren com a annex I a este acord.  
Tercer  
Ordenar la publicació del corresponent anunci de concurs per a la selecció d'agent urbanitzador en el Diari Oficial de la Unió Europea, en el Diari Oficial de la Comunitat Valenciana i en un diari no oficial d'àmplia difusió a Orihuela.  
Bases particulars reguladores de l'adjudicació del programa d'actuació integrada, per gestió indirecta, corresponent al sector Pla de Reforma Interior Montepinar  
De conformitat amb el que establix l'article 131 de la Llei 16/2005, Urbanística Valenciana (LUV), i en l'article 287 del Reglament d'Ordenació i Gestió Territorial i Urbanística (ROGTU), aprovat per Decret 67/2006, de 12 de maig, del Consell de la Generalitat Valenciana i a fi de regular les qüestions jurídiques, econòmiques i administratives que afecten tant el procediment d'adjudicació com el desplegament i l'execució del programa d'actuació integrada, per gestió indirecta, del sector Pla de Reforma Interior Montepinar del Pla General d'Ordenació Urbana, s'establixen les bases següents:  
Primera. Objecte del concurs  
Este document té com a objecte la programació d'una actuació integrada comprensiva de la totalitat dels terrenys inclosos en l'àmbit de la memòria de sol·licitud de programació de l'actuació integrada del sector Pla de Reforma Interior Montepinar del Pla General d'Ordenació Urbana, i atés el que establix l'article 130.6 de la Llei Urbanística Valenciana, només als efectes de possibilitar la iniciació de la tramitació d'un programa d'actuació integrada en règim de gestió indirecta.  
Es tracta, per tant, de programar un àmbit de sòl ja classificat en el Pla General d'Ordenació Urbana com a urbà, amb ordenació detallada aprovada per l'Acord Plenari de data 25 de maig de 2004 comptant amb una superfície de 490.353,99 m².  
En conseqüència, la finalitat d'este document és definir el marc jurídic i administratiu que ha de regir la programació dels referits terrenys i la seua subjecció a un règim de gestió indirecta per mitjà de la selecció d'agent urbanitzador, determinant els objectius que perseguix la programació del sector i les implicacions territorials, urbanístiques i dominicals que d'això es deriven, tant per a la propietat afectada com per a l'administració actuant.  
Estes bases particulars han d'interpretar-se de conformitat amb el que disposa la Llei 16/2005, de la Generalitat Valenciana, Urbanística Valenciana (LUV), l'article 286 del Reglament d'Ordenació Gestió Territorial i Urbanística (ROGTU), aprovat per Decret 67/2006, de 19 de maig, del Consell, i les bases generals contingudes en l'annex II de l'esmentat reglament.  
Segona. Àmbit d'estes bases  
Per mitjà del concurs l'adjudicació del qual es regula a partir de les presents bases particulars, es pretén la programació, gestió i execució d'una actuació urbanitzadora en l'àmbit tancat per mitjà dels punts següents:  
Pel nord: carretera CV-868 i sòl no urbanitzable.  
Pel sud: sòl no urbanitzable.  
Per l'est: sòl no urbanitzable.  
Per l'oest: sector G-2.  
El sòl sobre el qual es pretén actuar està classificat com a urbà pel Pla General d'Ordenació Urbana d'Orihuela, aprovat definitivament per la CTU d'Alacant en la seua sessió de 25 de juliol de 1990 i per la Resolució del conseller de 27 de juliol de 1994.  
En l'annex número 1 a estes bases s'acompanya fitxa de planejament i gestió i pla de localització i delimitació perimetral de l'àmbit assenyalat.  
Tercera. Necessitats i objectius a satisfer amb el programa d'actuació integrada. Criteris i objectius referents a l'ordenació de l'àmbit  
El desenvolupament de l'actuació integrada de l'àmbit descrit té com a funció la seua incorporació a l'estructura general del territori d'este municipi.  
A estos efectes, les principals característiques i els objectius que ha de preveure el programa d'actuació integrada i la seua proposta de planejament seran les següents:  
a) Com a condicions específiques de connexió i integració del sector, s'establixen les següents:  
Prescripcions a respectar en la redacció del projecte d'urbanització. Pla de Reforma Interior Montepinar  
A més d'allò que s'ha indicat en els articles 152 i següents de la Llei Urbanística Valenciana el projecte d'urbanització haurà de complir el següent:  
El sector haurà de connectar-se amb la carretera CV 868 d'Orihuela a La Matanza per mitjà d'un enllaç aprovat pel titular de la carretera. La dimensió del vial serà de 12 m d'amplària amb doble sentit de circulació i dos voreres de 2 m cada una.  
En relació al viari, el dimensionament dels ferms s'ajustarà a allò que s'ha indicat en la norma 6.8-F.M de l'Ordre 3460/2003 del Ministeri de Foment i en relació als materials a allò que s'ha assenyalat en el PG-3/75 i en les normes UNE pel que fa als assaig d'estos. En qualsevol cas la grossària mínima de l'aglomerat asfàltic de la capa de rodament serà de 5 cm.  
El viari de la urbanització complirà allò que s'ha assenyalat en l'Ordre de 9 de juny de 2004, de la Generalitat Valenciana, sobre Accessibilitat en el Medi Urbà.  
PPTG de les canonades de sanejament de poblacions. OM 15 de setembre de 1986.  
PPTG de les canonades d'abastiment d'aigua potable. OM 28 de juliol de 1974.  
Reglament electrotècnic de baixa tensió aprovat per RD 842/2002 i Instruccions Complementàries.  
Reglament tècnic de línies aèries d'alta tensió. Decret 3151/1968.  
Norma tècnica per a les instal·lacions de mitjana i baixa tensió. Ordre de la conselleria d'Indústria Comerç i Turisme de la Generalitat Valenciana.  
En relació a l'electricitat haurà de justificar la disponibilitat de subministrament per part de l'empresa elèctrica.  
Normes particulars de l'empresa subministradora d'energia elèctrica.  
L'enllumenat públic no produirà contaminació lumínica.  
En relació a les aigües residuals haurà d'obtindre l'autorització de l'entitat pública de sanejament d'aigües residuals per a l'abocament d'estes a l'estació depuradora d'Orihuela.  
L'entroncament de la xarxa municipal de sanejament es farà en el punt indicat per Aquagest Levante, SA. Haurà de justificar la necessitat o no d'instal·lar una estació de bombament d'aigües residuals.  
El col·lector de clavegueram serà paral·lel a l'actual via d'enllaç entre la ronda d'Orihuela i l'Autovia A-7, que actualment es troba en execució.  
La xarxa interior de sanejament es farà amb canonada de PVC. Els pous seran d'1,20 m de diàmetre com a mínim.  
En relació a la xarxa d'aigua potable haurà de realitzar un depòsit d'aigua potable de 500 m³ de capacitat com a mínim.  
La xarxa existent de 200 mm fc de diàmetre haurà de substituir-se per una de 200 mm en fosa dúctil.  
La xarxa interior d'aigua potable serà mallada.  
Haurà de substituir els trams de xarxa interior de secció insuficient. El diàmetre mínim serà de 100 mm.  
La col·locació de contenidors de residus sòlids urbans a raó d'un per cada 40-50 habitatges.  
El reg de les zones verdes estarà regulat per mitjà de programador.  
En tot cas, el programa haurà de contindre les previsions precises per a complir amb els següents objectius mínims, establits amb caràcter general per l'article 124 de la Llei Urbanística:  
a) Gestionar la transformació jurídica de les finques afectades pel programa.  
b) Urbanitzar completament la unitat d'execució amb subjecció a les previsions temporals i econòmiques del programa.  
c) Connectar i integrar adequadament la urbanització amb les xarxes d'infraestructures, d'energia, comunicacions i servicis públics existents.  
d) Complementar les infraestructures i els espais públics o reserves dotacionals en allò que és necessari per a no minvar ni desequilibrar els nivells de qualitat, quantitat o capacitat de servici existents i exigibles reglamentàriament.  
e) Obtindre els sòls dotacionals públics de l'àmbit de l'actuació, o adscrits a esta, a favor de l'administració gratuïtament.  
f) Ordenar el repartiment equitatiu de les càrregues i els beneficis de l'actuació entre els afectats.  
g) Establir terminis per a edificar els solars resultants de l'actuació urbanitzadora.  
Quarta. Criteris i objectius urbanístics i territorials de les propostes de planejament  
1. L'actuació urbanitzadora ha d'orientar-se a desenvolupar l'ordenació detallada prevista en el planejament aprovat.   
Cinquena. Prescripcions tècniques que, amb caràcter mínim, hauran de respectar-se en la redacció dels documents de planejament i gestió  
L'alternativa tècnica del programa haurà de preveure, com a mínim, els següents documents de planejament i els seus complements:  
a) Projecte d'urbanització.  
La proposició juridicoeconòmica haurà de contindre documentació suficient per a definir, amb precisió, els requisits previstos en l'article 127 de la Llei Urbanística Valenciana i en els articles 302 i següents del ROGTU. L'esmentada documentació detallarà amb claredat el conjunt de magnituds econòmiques del programa, amb especial referència a les diferents partides de despeses i costos a sufragar pels propietaris i al coeficient de canvi que es propose per als propietaris que retribuïsquen en sòl la labor de l'urbanitzador. En tot cas, s'haurà de garantir l'accés dels propietaris a tota informació que resulte rellevant per a la defensa dels seus interessos, d'acord amb el que, a este efecte, prevé la normativa aplicable.  
Sisena. Sobre la possibilitat de presentar variants  
No es preveu la possibilitat de presentar variants a l'alternativa tècnica formulada sobre l'àmbit projectat.   
Setena. Prescripcions tècniques particulars del projecte d'urbanització  
El projecte d'urbanització haurà d'ajustar-se a les previsions de les ordenances del Pla General d'Ordenació Urbana i al contingut de les normes municipals per a l'execució d'obres d'urbanització i la resta de normatives tècniques sectorials aprovades després de les esmentades normes. S'adjunta com a annex el plec de prescripcions tècniques que, en tot cas, haurà de respectar el projecte d'urbanització.  
Huitena. Estimació dels terminis de desplegament i execució del programa d'actuació integrada  
Els terminis per al desplegament i execució de programa d'actuació integrada s'ajustaran al que establix l'article 332 del Reglament d'Ordenació i Gestió Territorial i Urbanística. Les pròrrogues i les suspensions s'atindran al que disposa la legislació de contractes de les administracions públiques.  
Respecte de les conseqüències de l'incompliment dels terminis establits per al desplegament i l'execució del programa, caldrà ajustar-se a allò que s'ha previngut en l'article 143 de la Llei Urbanística Valenciana, en els articles 336 i següents del Reglament d'Ordenació i Gestió Territorial i Urbanística i en la legislació aplicable en matèria de contractes de les administracions públiques.  
Novena. Informe del consell del territori i el paisatge  
Atés que l'àmbit de l'actuació no supera les cinquanta hectàrees, no resulta preceptiu sol·licitar un informe, no vinculant, al Consell del Territori i el Paisatge, de conformitat amb el que disposa l'incís final de l'article 136.4 de la Llei Urbanística Valenciana.  
Deu. Previsió relativa al preu de licitació i a les garanties a prestar pels licitadors i l'adjudicatari  
D'acord amb la documentació que es troba en poder de l'expedient i amb els informes tècnics realitzats, dels quals es deduïx la necessitat de precisar les condicions de connexió del sector, es valora en set milions, sis-cents vint-i-quatre mil, sis-cents huitanta euros (7.624.680 €) el pressupost de licitació de l'obra d'urbanització.  
A l'efecte de complir el que s'establix en l'article 140.1 de la Llei Urbanística Valenciana es considera, amb caràcter d'aproximació, que les càrregues del programa podran pujar a la quantitat de deu milions tres-cents setanta-huit mil, setanta euros, amb noranta-dos cèntims (91.843.846,92 €), per la qual cosa la garantia provisional que han de constituir els participants en el procés de licitació es fixa en la quantitat de cent cinquanta-dos mil, quatre-cents noranta-tres euros amb seixanta cèntims (152.493,60 €), quantitat que suposa el 2% de l'estimada com a import de les càrregues d'urbanització.  
De la mateixa manera, i en relació amb el que disposa l'article 140.3 de la Llei Urbanística Valenciana, es fixa en un milió, trenta-set mil, huit-cents set euros, amb nou cèntims (1.037.807,09 €) l'import de la garantia definitiva que ha de prestar, al seu moment, l'adjudicatari del concurs, equivalent al 10% de les càrregues d'urbanització, sense perjudici de la seua adaptació d'acord amb el pressupost definitiu de càrregues d'urbanització, que no podrà superar el màxim establit en estes bases.  
Totes les quantitats anteriors porten l'IVA inclòs.  
Onze. Model de proposició que han de presentar els interessats  
Al seu moment, les proposicions per a prendre part en els concursos hauran de ser redactades en idioma espanyol i es presentaran en tres sobres tancats, adjuntant una instància que podrà ajustar-se al model establit en l'annex número 2 d'estes bases.  
Dotze. Contingut de la proposició que han de presentar els interessats  
La proposició que han de presentar els interessats en la licitació del programa d'actuació integrada estarà composta per tres tipus de documents, el contingut de la qual serà, com a mínim, el següent:  
Sobre A de documentació administrativa. Acreditació de condicions per a participar en el concurs.  
En el sobre, que es presentarà tancat i segellat de conformitat amb el que disposa l'article 300.1 del ROGTU, figurarà:  
Acreditació de condicions per a participar en el concurs per al desenvolupament de l'actuació integrada del sector Pla de Reforma Interior Montepinar del Pla General d'Ordenació Urbana.  
1. En este s'incorporaran els documents següents:  
a) Aquells que acrediten la personalitat jurídica de l'aspirant i, si pertoca, la seua representació.  
b) Els documents que acrediten els requisits de solvència tècnica i professional, econòmica i financera, d'acord amb els exigits per les bases particulars reguladores del concurs.  
c) Declaració responsable de no trobar-se sotmés a cap de les prohibicions per a contractar establides per la legislació reguladora de la contractació administrativa, inclosa expressament la circumstància de trobar-se al corrent en el compliment de les obligacions tributàries i amb la seguretat social imposades per les disposicions vigents, i de no haver participat en la redacció, investigació o desenvolupament de l'ordenació sobre la qual es manté l'actuació.  
d) Resguard acreditatiu de la garantia provisional.  
e) Els concursants estrangers hauran d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol ordre, per a totes les incidències que, de manera directa o indirecta, pogueren sorgir durant el procediment d'adjudicació i durant el desplegament i l'execució del programa d'actuació integrada, amb renúncia expressa, si és procedent, al fur jurisdiccional estranger que poguera correspondre-li.  
f) Declaració jurada o acta notarial acreditativa d'haver-se practicat o intentat practicar els avisos a què es referix l'article 134.4 de la Llei Urbanística Valenciana. A estos efectes, la llista de titulars i domicilis fiscals serà facilitat per esta corporació a tot aquell que, iniciat el període de licitació, manifeste per escrit davant d'este ajuntament la seua intenció de formular proposició per a obtindre l'adjudicació de la condició d'agent urbanitzador.  
En tot cas, amb caràcter previ a la formalització del contracte administratiu, l'Ajuntament requerirà a l'adjudicatari proposat la justificació documental íntegra d'estes situacions.  
2. En referència a l'article 133.2 de la Llei Urbanística Valenciana, cada concursant no podrà presentar més d'una proposició. Tampoc no podrà subscriure cap proposta en unió temporal amb unes altres si ho ha fet individualment o figurar en més d'una agrupació. L'incompliment d'estes normes donarà lloc a la no-admissió de totes les propostes de programa presentades per este.   
En el s'incorporaran els documents següents:  
Sobre B d'alternativa tècnica.  
Es presentarà, d'acord amb el que preveu l'article 300.3 del Reglament d'Ordenació i Gestió Territorial i Urbanística i s'acompanyarà del seu contingut en suport informàtic. Contindrà tres còpies de la documentació que la integra. L'alternativa tècnica estarà conformada, com a mínim, pels projectes descrits en la base cinquena.  
Sobre C de proposició juridicoeconòmica.  
En el sobre figurarà:  
Acreditació de condicions per a participar en el concurs per al desenvolupament de l'actuació integrada del sector Pla de Reforma Interior Montepinar del Pla General d'Ordenació Urbana.  
El model d'instància inclosa en el sobre serà el previst en l'annex número 3.  
La proposició juridicoeconòmica, que es presentarà en plica tancada, en virtut del que preveu l'article 300.2 del Reglament d'Ordenació i Gestió Territorial i Urbanística, haurà d'incloure necessàriament la documentació relativa als aspectes següents:  
a) Regulació de les relacions de l'urbanitzador i els propietaris i, en particular, la modalitat de retribució al promotor i informació suficient que permeta als propietaris conéixer les conseqüències econòmiques que comporte per a ells la proposta i l'elecció de cada modalitat de retribució, que es concretaran segons l'article 302.1 del Reglament d'Ordenació i Gestió Territorial i Urbanística, en els continguts següents:  
1. Expressió de les magnituds urbanístiques rellevants establides pel planejament que incidisquen en la determinació dels drets d'adjudicació, com ara dimensions de parcel·la mínima de resultat, aprofitament subjectiu i superfície mínima de terreny d'origen necessaris per a resultar adjudicatari de parcel·la resultant o de quota indivisa.  
2. Import global de les càrregues d'urbanització i del coeficient de canvi.  
3. Informació sobre la possibilitat d'optar per la modalitat de retribució en diners, i mode, condicions i termini per a l'exercici d'eixa opció de retribució.  
4. Estimació preliminar de la repercussió unitària per metre quadrat de les despeses variables i de la indemnització individualitzada que corresponga als interessats per construccions i plantacions que hagen de desaparéixer o per altres conceptes.  
b) Acreditació de la titularitat i identificació gràfica i registral dels terrenys, dins de l'àmbit de l'actuació i a disposició de l'urbanitzador, siguen de la seua propietat o d'altres propietaris amb què tinga contracte suficient, que hagen de quedar afectes, amb garantia real inscrita en el Registre de la Propietat, al compliment de les obligacions pròpies del dit urbanitzador, en ocasió de la firma del contracte, per a assegurar l'execució dels objectius imprescindibles o complementaris del programa. L'afecció es traslladarà a les finques de resultat que s'adjudiquen darrere de la reparcel·lació.  
c) Full resum de les dades econòmiques rellevants segons model que s'adjunta com a annex número 4.  
d) La documentació necessària per a determinar amb claredat les magnituds econòmiques del programa, diferenciant els aspectes següents:  
a) Pressupost de licitació de l'obra d'urbanització: amb l'abast previst en l'article 168.1.a i b., de la Llei Urbanística Valenciana.  
b) Cost de projectes: cost de redacció i direcció dels projectes tècnics, especificant cada projecte, que es referix a l'article 168.1.c. de la Llei Urbanística Valenciana.  
c) Despeses de gestió: despeses de gestió de l'urbanitzador, calculats en un percentatge del que represente la suma de les partides corresponents a conceptes anteriors.  
d) Benefici de l'urbanitzador: benefici empresarial de l'urbanitzador, calculat en un percentatge de la suma dels conceptes expressats en els apartats anteriors, que, en cap cas, podrà superar el 10%.  
e) Càrregues d'urbanització: càrregues d'urbanització que l'urbanitzador es compromet a repercutir, com a màxim, als propietaris afectats pels conceptes anteriorment expressats.  
f) Coeficient de canvi: part alíquota de l'aprofitament objectiu, expressada en tant per un, que correspon a l'urbanitzador en concepte de retribució en sòl per les càrregues d'urbanització, aplicable respecte als propietaris acollits a la dita modalitat de retribució.  
g) Preu del sòl a l'efecte de canvi: preu del sòl a què, en coherència amb el coeficient de canvi, es descomptaran de les càrregues d'urbanització els terrenys d'aquells propietaris que retribuïsquen amb ells a l'urbanitzador.  
h) Finançament: condicions de finançament oferides per l'urbanitzador per al pagament de les quotes d'urbanització a aquells propietaris que, acollits a estes, si és el cas, amb el suport d'una entitat financera degudament registrada.  
Tretze. Termini i lloc per a la presentació de les proposicions  
El termini per a la presentació de sol·licituds serà de tres mesos des de la remissió de l'anunci de concurs al Diari Oficial de la Unió Europea, la data exacta de la qual s'indicarà en l'esmentat anunci del concurs que haurà de publicar-se en el Diari Oficial de la Unió Europea, en el Diari Oficial de la Comunitat Valenciana i al tauler d'anuncis de l'Ajuntament, de conformitat amb el que disposen els articles 132 i 133.3 de la Llei Urbanística Valenciana i 291 del Reglament d'Ordenació i Gestió Territorial i Urbanística.  
Els documents comprensius de les sol·licituds hauran de presentar-se en el Registre General de l'Ajuntament d'Orihuela, siti a la plaça Marqués de Arneva, número 1, 03849 Orihuela (Alacant).  
Catorze. Documentació acreditativa del compliment dels criteris de solvència econòmica i financera, tècnica i professional exigibles als concursants  
1. Criteris per a l'avaluació de la solvència econòmica i financera:  
La solvència econòmica i financera dels aspirants a agent urbanitzador podrà ser justificada per un o més dels mitjans següents:  
a) Informe d'institucions financeres o, si pertoca, que justifique l'existència d'una assegurança d'indemnització per riscos professionals.  
b) Si es tractara de persones jurídiques, presentació dels comptes anuals o d'extracte d'estos, en el cas en què la publicació d'estos siga obligatòria en la legislació del país on l'aspirant a urbanitzador estiga establit.  
c) Declaració sobre el volum global de negocis i, si pertoca, sobre el volum de negocis relacionat amb el desenvolupament i la promoció d'actuacions semblants que són objecte de concurs, corresponent com a màxim als tres últims exercicis.  
Si per raons justificades l'urbanitzador no estiguera en condicions de presentar les referències mencionades, podrà acreditar la seua solvència econòmica i financera per mitjà de qualsevol altre document que l'administració considere suficient, i es podrà basar en la solvència d'altres entitats, amb independència dels vincles jurídics que tinguen establits entre ells. A estos efectes, les agrupacions d'interés urbanístic podran acreditar la seua solvència econòmica i financera amb l'acreditació de la titularitat registral dels drets sobre els terrenys que van servir de base per a la seua constitució.  
La justificació de la solvència econòmica i financera de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podran basar-se en els requisits de solvència almenys d'un dels seus membres.  
2. Criteris per a l'avaluació de la solvència tècnica i professional:  
La justificació de la solvència tècnica i professional de l'urbanitzador s'acreditarà per un o més dels mitjans següents:  
a) Presentació d'una relació dels programes d'actuació integrada promoguts i gestionats pel concursant.  
b) Indicació de l'equip tècnic, estiga o no integrat en l'estructura organitzativa de l'urbanitzador, que participarà en la gestió del programa d'actuació integrada, i especialment dels responsables del control de qualitat.  
c) Titulacions acadèmiques i professionals del personal de direcció de l'urbanitzador.  
d) Declaració que indique la mitjana anual de personal, amb menció, si és el cas, del grau d'estabilitat en l'ocupació i la plantilla del personal directiu durant els tres últims anys.  
e) Declaració del material, instal·lacions i equip tècnic amb què compte l'urbanitzador per al compliment dels seus compromisos.  
f) Declaració de les mesures adoptades per a controlar la qualitat durant el desplegament i l'execució del programa d'actuació integrada, inclosos els mitjans d'estudi i investigació de què es dispose.  
g) Declaració de les mesures de gestió mediambiental que el concursant està disposat a aplicar durant el desplegament i l'execució del programa d'actuació integrada.  
Si per raons justificades en cada cas concret l'urbanitzador no estiguera en condicions de presentar les referències sol·licitades per l'Ajuntament, podrà acreditar la seua solvència tècnica i professional basant-se en la solvència d'altres entitats, amb independència dels vincles jurídics que tinguen establits entre ells, i haurà de demostrar en este cas davant de l'Ajuntament que disposarà dels mitjans necessaris per a l'execució del programa d'actuació integrada, presentant els compromisos o els documents d'anàloga naturalesa que hagen subscrit entre ambdós. Tot això s'aplicarà, en tot cas, quan concórrega a la licitació una agrupació d'interés urbanístic.  
La justificació de la solvència tècnica i professional de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podrà basar-se en els requisits de solvència almenys d'un dels seus membres.  
Quinze. Criteris objectius d'adjudicació del programa d'actuació integrada  
El programa objecte del concurs que es regula per mitjà d'estes bases ha de comprendre una alternativa tècnica dirigida al desenvolupament de l'ordenació detallada aprovada o una altra variació que es formule en virtut d'allò que s'ha disposat en estes bases.   
Per tot això i d'acord amb el que disposa l'article 312.2.c del ROGTU, en relació amb el que establix el número 3 del mateix article, es decidix que la puntuació de l'alternativa tècnica representarà el 50% del total de la valoració del concurs, aconseguint la puntuació de la proposició juridicoeconòmica el 50% restant.  
D'acord amb el que exposa i amb el que establix l'article 312.5 del ROGTU, els elements susceptibles de valoració de l'alternativa tècnica, que podran aconseguir en conjunt un màxim de 50 punts, s'avaluaran d'acord amb els criteris següents:  
1. La qualitat tècnica de la solució proposada per a la urbanització representarà el 50% del total, per la qual cosa podrà aconseguir un màxim de 25 punts.  
2. La resolució de la integració de l'actuació en el seu entorn i millor estructuració de dotacions públiques i espais lliures representarà un 20% del total, la qual cosa li permetrà aconseguir un màxim de 10 punts.  
3. La qualitat tècnica de les solucions proposades per a la urbanització representarà un 10% del total, la qual cosa li permetrà aconseguir un màxim de 5 punts.  
4. El nombre, disseny, ubicació i qualitat dels habitatges sotmesos a algun règim de protecció que es comprometa a promoure l'urbanitzador representarà un 5% del total, la qual cosa li permetrà aconseguir un màxim de 2,5 punts.  
5. La inversió en programes de restauració paisatgística o d'imatge urbana dins de l'àmbit del programa representarà un 5% del total, la qual cosa li permetrà aconseguir un màxim de 2,5 punts.  
6. El termini, els compromisos d'edificació simultània a la urbanització, els compromisos addicionals assumits per l'urbanitzador i els mitjans per al control de les diferents prestacions representaran, en conjunt, un 10% del total, la qual cosa li permetrà aconseguir un màxim de 5 punts.  
Deixant al marge els criteris la valoració dels quals ve definida, de manera precisa, pel ROGTU i que, per tant, no necessiten motivació, les opcions seleccionades per a concretar la puntuació assignada als restants criteris estan motivades per la importància que s'atorga a la integració en l'entorn, per les dimensions de l'àmbit, que aconsella prestar una especial atenció a l'estructuració de les dotacions públiques i a la qualitat de les solucions proposades per a la urbanització i per les característiques del futur assentament, dirigit a un ús residencial. Al mateix temps, es considera que l'obligació de respectar les fites orogràfiques i arbòries existents limita la necessitat d'inversions en programes de restauració paisatgística, mentres que resulten de major rellevància per al municipi els criteris relatius a terminis, a compromisos addicionals i a mitjans de control.  
Els elements susceptibles de valoració de la proposició juridicoeconòmica que, tal com s'ha assenyalat, podran aconseguir en conjunt un màxim de 50 punts, s'avaluaran d'acord amb els criteris següents:  
1. L'import de les càrregues d'urbanització per metre quadrat d'edificabilitat representarà un 30% del total, la qual cosa li permetrà aconseguir un màxim de 15 punts.  
2. La valoració dels terrenys a l'efecte de fixar el coeficient de canvi i de determinar la proporció d'aprofitaments que han de constituir la retribució de l'urbanitzador quan procedisca i la major proporció de terrenys afectes amb garantia real al compliment de les obligacions especials d'edificació representarà un 60% del total, la qual cosa li permetrà aconseguir un màxim de 30 punts.  
3. Els compromisos financers per a l'execució de les obligacions complementàries assumides per l'urbanitzador representaran un 10% del total, la qual cosa li permetrà aconseguir un màxim de 5 punts.  
Per a la precisió d'estos criteris s'ha considerat la necessitat de dotar el sector d'una urbanització de qualitat, la qual cosa no aconsella primar excessivament la variable relativa a les càrregues d'urbanització. Paral·lelament, s'ha optat per un tractament neutre de la variable relativa a la valoració dels terrenys, per a no incentivar clarament l'opció de dedicar un excés de recursos a este extrem, en detriment de la seua dedicació a la qualitat de la urbanització. En tot cas, tampoc pareix aconsellable primar l'assumpció d'obligacions especials d'edificació.  
Finalment, s'ha atorgat la màxima puntuació que permet el reglament al capítol relatiu als compromisos financers per a l'execució d'obligacions complementàries, com una manera de primar la participació pública en les plusvàlues que genere l'operació urbanística.   
Dèsset. Puntuació mínima que hauran de superar les alternatives tècniques  
En compliment del que disposa l'apartat k) del número 1 de l'article 286 del Reglament d'Ordenació i Gestió Territorial i Urbanística, es fixa en 25 punts el mínim que han de superar les alternatives tècniques perquè puguen ser sotmeses a valoració les proposicions juridicoeconòmiques que les desenvolupen.   
Díhuit. Adjudicació connexa o condicionada   
En principi no es preveu la necessitat de produir-se una eventual adjudicació condicionada a l'efectiva realització de determinacions pròpies d'altres actuacions urbanístiques. Si s'entén necessari en l'elaboració de les alternatives, es procedirà d'acord amb el que disposa l'article 139 de la Llei Urbanística Valenciana.  
Dènou. Naturalesa del contracte i prerrogatives de l'administració i caràcter jurisdiccional  
El contracte que han de l'adjudicatari del concurs i l'Ajuntament tindrà caràcter d'administratiu especial, d'acord amb el que disposa la legislació de contractes de les administracions públiques.  
En tot cas, l'Ajuntament tindrà les prerrogatives que li reconeix la legislació de contractes de les administracions públiques i, com a mínim, les d'interpretar els contractes administratius, resoldre els dubtes que n'oferisca el compliment, modificar els termes de l'adjudicació per causes imprevistes o no previstes en les bases i que siguen d'interés públic, acordar la seua resolució i determinar els efectes d'esta, de conformitat amb les causes, procediment i efectes i establits en la Llei Urbanística Valenciana i en el Reglament d'Ordenació i Gestió Territorial i Urbanística.  
Serà competent l'ordre jurisdiccional contenciós administratiu per a conéixer de les qüestions que puguen suscitar-se en la preparació, resolució i execució del contracte entre l'Ajuntament i l'urbanitzador.  
L'expedient queda a disposició de qui vulga examinar-lo en l'Àrea d'Urbanisme de l'Ajuntament d'Orihuela, siti a la plaça del Carme, número 4, telèfon 449 237 117, de 09.00 a 14.00 hores. Indicar també que, amb data 18 d'abril de 2008, ha sigut remés al Diari Oficial de la Unió Europea. El termini de presentació de proposicions el dia 19 de juliol de 2008, a les 14.00 hores.  
Orihuela, 21 d'abril de 2008.- L'alcaldessa presidenta: Mónica Lorente Ramón.